重建羊侯祠和王原叔句
作者：馬雲
朝代：宋

paragraphs: 漢水舒舒山崇崇，岧然峴首稱清雄。
南方强吳恃割據，選命儒將登元戎。
太康以來千餘載，荆州遺愛思羊公。
江山襟带號形勝，藉此因成輔晉功。
公謂高賢事迹異，視之閑暇無匆匆。
測知當日登臨意，景物亦與今朝同。
新就峰巔作亭舍，面勢豁若凌烟虹。
蒼蒼雲木望不盡，浩蕩古意深何窮。
盤回小徑至釣石，俯視凝碧相連通。
叢篁森束林蓊鬰，又從其下興祠宮。
迅湍急瀨鳴湱湱，濃嵐翠靄霏濛濛。
晦晴氣象隨變易，朝昏萬狀殊初終。
閣老分符二千石，旟竿刻隼車畫熊。
管內民租絕逋負，里社歌鼓歡年豐。
府門晝扃官事退，時引賓佐嬉其中。
崖條嶺蔓雜丹白，澗花滿眼羅青紅。
磴道迤邐陟縈屈，飄若巾屨騰秋空。
豈獨遊觀樂閑燕，圖樹佳政希前風。
經由粗得究本末，强顔模寫慚非工。
音辭鄙俚雖一唱，下詞寒苦無怡融。